b'\n_START_ARTICLE_\nHanna Reitsch\n_START_SECTION_\nMladost\n_START_PARAGRAPH_\nHanna se je rodila v \xc5\xa0leziji in se namenila posvetiti \xc5\xa1tudiju medicine, tako kot pred njo njen o\xc4\x8de, ki je bil oftalmolog. Leta 1932 pa je pustila \xc5\xa1tudij in se posvetila novi strasti, letenju. Opravila je izpite za letenje jadralnih letal in kmalu postala nosilka mnogih rekordov v daljinskem, akrobatskem in vzdr\xc5\xbeljivostnem letenju. Postala je tudi prva \xc5\xbeenska, ki je z jadralnim letalom preletela Alpe. Kmalu je postalo letenje z jadralnimi letali za Hanno premalo zanimivo, zato se je leta 1937 pridru\xc5\xbeila novo ustanovljeni Luftwaffe, kjer je pokazala \xc5\xbeeljo po testiranju novih motornih letal.\n_START_SECTION_\nKariera testne pilotke\n_START_PARAGRAPH_\nLuftwaffe, ki je bila takrat pod poveljstvom Ernsta Udeta je nujno potrebovala izku\xc5\xa1ene pilote, ki bi preizku\xc5\xa1ali nove lovce in bombnike, ki so jih v tajnosti pripravljali. Tako je \xc5\xa0e isto leto Hanna za\xc4\x8dela testirati strmoglavca Junkers Ju 87\xc2\xa0\xc2\xbb\xc5\xa1tuka\xc2\xab\xc2\xa0in bombnik Dornier Do 17. Zaradi dobrih rezultatov in prijetne zunanjosti je kmalu postala obraz za propagiranje letalstva. Kmalu je postala tudi preizkusna pilotka na prvem upravljivem helikopterju na svetu, Focke-Achgelis Fa 61. V sklopu berlinskega motor showa 1938 je Hanna vsak ve\xc4\x8der prikazala letenje s tem zra\xc4\x8dnim plovilom v veliki dvorani Deutschlandhalle.\n_START_SECTION_\nDruga svetovna vojna\n_START_PARAGRAPH_\nMed drugo svetovno vojno je Hanna opravila veliko pomembnih preizkusov z novimi nem\xc5\xa1kimi revolucionarnimi oro\xc5\xbeji. Tako je pomagala re\xc5\xa1iti te\xc5\xbeave s stabilizacijo rakete V-1. Prvi primerki raket so imeli namre\xc4\x8d precej te\xc5\xbeav s stabilizacijo in vodljivostjo. Zato so izdelali raketo, ki so jo predelali za ro\xc4\x8dno upravljanje, za testno pilotko pa so izbrali Hanno. Ta je polet uspe\xc5\xa1no opravila in s podatki, ki jih je prinesla s poleta, je Nemcem uspelo odpraviti pomankljivosti._NEWLINE_Kasneje je bila izbrana za poizkusno pilotko v nem\xc5\xa1kem programu raketnih in reaktivnih letal ter bombni\xc5\xa1kem programu. Kot prva je bila izbrana za testiranje novega raketnega lovca Messerschmitt Me 163 Komet. Na petem poletu pa je njeno letalo strmoglavilo, Hanna pa je utrpela hude po\xc5\xa1kodbe, zaradi katerih je pet mesecev pre\xc5\xbeivela v bolni\xc5\xa1nici._NEWLINE_V zadnjih dneh druge svetovne vojne je \xc5\xa1e enkrat pokazala svoj pogum, ko je v obkoljeni Berlin z majhnim letalom Fieseler Fi 156 Storch pripeljala generalpolkovnika von Greima na posvet v Hitlerjev bunker. 27. aprila je uspe\xc5\xa1no pristala na ulici in izpolnila nalogo. V bunkerju je bila pri\xc4\x8da zadnjim hitlerjevim ukazom, nato pa je 29. aprila zapustila Berlin na enak na\xc4\x8din kot je vanj prispela, z letalom. Pri umiku je do\xc5\xbeivela mo\xc4\x8dan protiletalski ogenj, ki je po\xc5\xa1kodoval njeno letalo, vendar ji je uspelo odleteti na zahod, kjer so jo zajeli Ameri\xc4\x8dani in jo za 18 mesecev zaprli ter zasli\xc5\xa1evali, nato pa so jo izpustili.\n_START_SECTION_\nPovojna leta\n_START_PARAGRAPH_\nPo vojni je v Nem\xc4\x8diji veljala prepoved letenja, \xc5\xa1ele nekaj let kasneje pa so spet dovolili sprva le letenje z jadralnimi letali, precej kasneje pa tudi ostalo \xc5\xa1portno letenje. Leta 1952 je Hanna Reitsch osvojila tretje mesto na svetovnem prvenstvu v jadralnem letalstvu v \xc5\xa0paniji, leta 1955 pa je postala \xc5\xa1e nem\xc5\xa1ka prvakinja. Poleg tega je postavila tudi svetovni vi\xc5\xa1inski rekord za \xc5\xbeenske z vi\xc5\xa1ino 6848 m._NEWLINE_Leta 1959 jo je v Indijo povabil takratni ministrski predsednik Jawaharlal Nehru, da bi tam ustanovila center za jadralno letenje, kar je tudi storila._NEWLINE_Med letoma 1962 in 1966 je Hanna Reitsch \xc5\xbeivela v Gani, kamor je prispela na povabilo predsednika Kwameja Nkrumaha in tudi tam ustanovila dr\xc5\xbeavno \xc5\xa1olo jadralnega letalstva._NEWLINE_Leta 1976 je postavila nov \xc5\xbeenski svetovni rekord v letenju\xc2\xa0\xc2\xbbven in nazaj\xc2\xab. Ta je zna\xc5\xa1al 715\xc2\xa0km, leta 1979 pa je ta rekord popravila na 802\xc2\xa0km._NEWLINE_Umrla je v Frankfurtu leta 1979 v starosti 67 let za posledicami infarkta.\n_START_SECTION_\nPriznanja\n_START_PARAGRAPH_\nHanna Reitsch je bila ena od dveh \xc5\xbeensk, ki sta dobili \xc5\xbeelezni kri\xc5\xbeec prve stopnje in edina, ki je prejela znak pilota in opazovalca z diamanti.'